以入定大士太乙真人像送莞晦叔
作者：敖陶孫
朝代：宋

paragraphs: 真人與大士，蘭菊而異芳。
坐卧得定力，銅眼鐵脊梁。
是中有佳趣，山海俱茫茫。
或時現神妙，塵蹟生怪光。
云何得此本，有僧吳下狂。
飲酒不計斗，褚無一絲藏。
興來高閉門，落筆如追亡。
走送臞庵室，洗心一鑪香。
盤陀旃林闊，枕藉玉井凉。
蒙頭帔衲古，遮眼經論長。
不知幾陵谷，睡穩坐不僵。
君家定吉夢，二士相迎將。
辟除寒具油，靜展垂中堂。
會當同一龕，寒泉薦空觴。
夜窗摇茶煙，駝褐依繩牀。
楊枝灑寥闃，蔾杖輝森芒。
與君六根靜，讀書到虞唐。